विद्युत जनित्र
किसी भी स्रोत से की गई यांत्रिक ऊर्जा को विद्युत् ऊर्जा में परिवर्तित करना संभव है। यह ऊर्जा, जलप्रपात के गिरते हुए पानी से अथवा कोयला जलाकर उत्पन्न की गई ऊष्मा द्वारा भाप से, या किसी पेट्रोल अथवा डीज़ल इंजन से प्राप्त की जा सकती है। ऊर्जा के नए नए स्रोत उपयोग में लाए जा रहे हैं। मुख्यत:, पिछले कुछ वर्षों में परमाणुशक्ति का प्रयोग भी विद्युतशक्ति के लिए बड़े पैमाने पर किया गया है और बहुत से देशों में परमाणुशक्ति द्वारा संचालित बिजलीघर बनाए गए हैं। ज्वार भाटों एवं ज्वालामुखियों में निहित असीम ऊर्जा का उपयोग भी विद्युत्शक्ति के जनन के लिए किया गया है। विद्युत उत्पादन के लिए इन सब शक्ति साधनों का उपयोग, विशालकाय विद्युत् जनित्रों द्वारा ही हाता है, जो मूलत: फैराडे के 'चुंबकीय क्षेत्र में घूमते हुए चालक पर वेल्टता प्रेरण सिद्धांत पर आधारित है।
गतिपालक चक्र में ऊर्जा भण्डारण
गतिपालक चक्र में ऊर्जा भण्डारण (Flywheel energy storage (FES)), ऊर्जा भण्डारण की वह विधि है जिसमें ऊर्जा का भण्डारण एक गतिपालक चक्र की घूर्णी ऊर्जा के रूप में किया जाता है। इसके लिये गतिपालक चक्र का कोणीय वेग धीरे-धीरे बढ़ाकर उसे अधिकतम चाल तक ले जाते हैं और इतनी ऊर्जा उसे देते रहते हैं कि उसकी चाल नियत बनी रहे। जब ऊर्जा की जरूरत होती है तब इस गतिज ऊर्जा को अन्य ऊर्जा में बदल लिया जाता है (उदाहरण के लिये, उससे एक विद्युत जनित्र जोड़कर उससे विद्युत शक्ति पैदा कर ली जाती है।)। जब इससे ऊर्जा ली जाती है तो इसकी चाल कम हो जाती है जिसे पुनः त्वरित करते हुए बढ़ाकर अधिकतम चाल तक पहुँचा दिया जाता है।